पोरणे गोंयः सान्तान चर्ची कडल्या रस्त्याची राखणे वणत कोसळपाच्या प्रकाराची चवकशी करपाचें उतर बांदकाम मंत्री नीलेश काब्राल हाणे दिलां. शुक्राराक ताणे बांधकाम खात्याच्या अधिकाऱ्यां वांगडा हे वण्टीची पळोवणी केली. रस्त्याची उंचाय वाडोवन पारपेट वणत बांदतगीर ही वणत कोसळ्ळी हें ताणे मानून घेतलें.
 सान्त आंद्रेचो आमदार विरेश बोरकार आनी आदलो आमदार फ्रान्सिस सिल्वेरा काब्राला वांगडा आशिल्ले. पारपेट वणत बांदल्ल्यान पयलीचे राखणे वण्टीचेर चड वजें पडलें आनी ताका लागून ती कोसळ्ळी हें पळयल्यार दिसता अशें काब्रालान सांगलें. सगले तपशील मेळटगीर बांदकामाची चवकशी करपाचो आदेश दितले अशें ताणे पत्रकारांनी विचारल्ले प्रस्नाक जाप दितना सांगलें.
 पोरणी राखणे वणत नव्या बांदकामाचें वजें घेवपाक शकतली काय ना हाचो अभ्यास पयलीं कित्याक केलो ना हें बांदकाम खात्याच्या अधिकाऱ्यांची बसका घेवन आपूण तांचे कडल्यान जाप घेतलो. राखणे वणत 26 जुलयाच्या सेंट अॅनाच्या फेस्ता पयलीं परत बांदतले काय ना हें आतांच सांगपाक जायना अशें ताणे स्पश्ट केलें. फेस्त जातलें आनी वतलें पूण राखणे वण्टी विशीं सगळे वटेन अभ्यास करून निर्णय घेवचो पडटलो अशेंय तांणे सांगलें.
 आपल्या मतदारसंघातल्या रस्त्यांची कामां करपाक बांदकाम खातें कळाव लायता असो आरोप हालीच सान्त आंद्रेचो आमदार विरेश बोरकार हाणे केल्लो ते विशीं विचारलें तेन्ना कसलेंय काम करतना जी प्रक्रिया आसता ती पुराय केले बगर तें करपाक मेळना अशी जाप ताणे दिली. वीज खात्यान जमनीपोंदच्यान 11केव्ही केबल्स घालपा खातीर रस्तो फोडलो आनी हें काम पुराय जायमेरेन बांदकाम खातें रस्तो सारको करपाक शकना अशी म्हायती काब्राल हाणे दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 